བརྩེ་ལྡན་གྱི་སློབ་གྲོགས་ལྷན་རྒྱས་ལགས།སྤྱིར་ན་སློབ་གྲྭ་ཆུང་འབྲིང་གི་དགེ་རྒན་ནི་དགེ་རྒན་ཡིན་པ་དང་།སློབ་གྲྭ་ཆེན་མོའི་དགེ་རྒན་ཡང་དེ་བཞིན་དུ་དགེ་རྒན་ཡིན་པས།ཀུན་གྱི་བྱ་བའི་སྲོག་ཤིང་ནི་སློབ་གསོ་ཡིན་དགོས་འདུག་མོད།སློབ་གསོ་གཉེར་ལུགས་ལ་ཧེ་བག་འདི་འདྲ་འབྱུང་དོན་ཅི་ཡིན་ཞེ་ན།ཞིབ་ཏུ་བརྟགས་ན་དེ་ནི་སློབ་གྲྭས་དགེ་རྒན་ལ་ལས་འགན་འགེལ་ལུགས་དང་འབྲེལ་བ་དམ་པོ་ཡོད་པ་འདྲ་སྟེ།སློབ་ཆུང་དང་སློབ་འབྲིང་ལ་ཆ་མཚོན་ན།དགེ་རྒན་གྱི་ལས་འགན་ནི་སློབ་ཁྲིད་ཡིན་པ་དང།སློབ་གཙོ་སོགས་ཀྱིས་དགེ་རྒན་རྣམས་ཀྱིས་སློབ་ཁྲིད་ཀྱི་ལས་ཀ་ལེགས་པར་སྒྲུབ་མིན་དང་སློབ་ཁྲིད་ཀྱི་ལས་འགན་ལེགས་གྲུབ་བྱུང་མིན་ལ་བརྟགས་ཏེ་སློབ་གསོ་དང་སློབ་ཁྲིད་གཉིས་ཀར་དོ་དམ་བྱེད་བཞིན་ཡོད་པ་ན།ལས་འགན་འགེལ་ལུགས་འདི་ཉིད་དགེ་རྒན་རྣམས་ཀྱི་སློབ་ཁྲིད་བྱ་བའི་སྒུལ་ཤུགས་སུ་གྱུར་ཏེ།དགེ་རྒན་རྣམས་ཀྱིས་སེམས་ཤུགས་སློབ་མའི་ཕྱོགས་ལ་བསྐོར་ནས་སློབ་ཁྲིད་ལ་འབད་པ་དང་།སློབ་ཁྲིད་ཀྱི་སྤུས་ཀ་ཇེ་མཐོར་གཏོང་བར་འབད་པའི་སྣང་ཚུལ་བྱུང་བ་རེད།འོན་ཏེ་སློབ་གྲྭ་ཆེན་མོར་ཆ་མཚོན་ན།དངོས་གཞི་སློབ་མའི་ཆུ་ཚད་ཇེ་མཐོ་དང་འཇོན་ཐང་ཇེ་ཆེར་གཏོང་བར་འབད་དགོས་ཞེས་ས་སྒྲོག་གནམ་སྒྲོག་བྱེད་བཞིན་ཡོད་མོད།ལག་ལེན་དངོས་ལ་འཇུག་སྐབས།དགེ་རྒན་ཕལ་མོ་ཆེས་རང་གི་ལུས་སེམས་ཁག་གཉིས་སུ་བགོས་ཏེ།ཁག་ཅིག་གིས་སློབ་མ་རྣམས་ལ་སློབ་ཁྲིད་བྱེད་བཞིན་ཡོད་པ་དང་།ཁག་གཞན་ཞིག་གིས་རིག་གཞུང་ཞིབ་འཇུག་དང་ལས་གཞི་བརྩོན་ལེན་བྱེད་པར་འབད་བཞིན་ཡོད་པ་ན།སློབ་གྲྭ་ཆེན་མོའི་དགེ་རྒན་ཁྲོད་དུ་ལུས་སེམས་གཉིས་ཀ་སློབ་ཁྲིད་ཁོ་ནའི་ཕྱོགས་སུ་འབུལ་མཁན་མང་པོ་མེད་པའི་སྣང་ཚུལ་བྱུང་བ་རེད།ཞིབ་ཏུ་བསམས་ན་དགེ་རྒན་རྣམས་ཀྱང་ཁག་པོ་ཡིན་ཏེ།སློབ་གྲྭ་ཆེན་མོར་ཆ་མཚོན་ན།དཔྱད་རྩོམ་འབྲི་བ་ནི་དགེ་རྒན་རྣམས་ཀྱི་ངེས་གཏན་ཅན་གྱི་ལས་འགན་ཞིག་ཡིན་པ་མ་ཟད།ལས་ཐོབཇེ་མཐོར་གཏོང་ན་དཔྱད་རྩོམ་དང་ལས་གཞི་ལ་བརྟེན་དགོས།ཤེས་རམས་པ་དང་འབུམ་རམས་པའི་སློབ་སྟོན་དགེ་རྒན་བྱེད་ན་དཔྱད་རྩོམ་དང་ལས་གཞི་ལ་བརྟེན་དགོས།མདོར་ན།དགེ་རྒན་ཞིག་གི་སློབ་ཁྲིད་ཀྱི་སྤུས་ཀ་ག་འདྲ་བཟང་རུང་།གལ་སྲིད་དཔྱད་རྩོམ་དང་ལས་གཞི་མེད་ན།དེ་ཉིད་དགེ་རྒན་ཕུལ་དུ་བྱུང་བ་རྣམས་ཀྱི་གྲས་སུ་ཚུད་མི་སྲིད་པས།དགེ་རྒན་རྣམས་ཀྱིས་ལུས་སེམས་གཉིས་ཀ་སློབ་ཁྲིད་ཕྱོགས་ལ་འབུལ་ཐབས་ཡོད་དམ།སྣང་ཚུལ་འདི་ལ་གཞིགས་ན།བདག་སོགས་སློབ་ཆེན་གྱི་དགེ་རྒན་མང་པོས་སློབ་མ་རྣམས་ལ་དགོངས་དག་ཞུ་དགོས་པ་མ་ཟད།སློབ་གྲྭ་ཆེན་མོས་སྤྱི་ཚོགས་ཡོངས་ལ་དགོངས་དག་ཞུ་དགོས་འདུག་པ་འདྲ།